ઉત્તર-પૂર્વનાં ત્રણ રાજ્યોની વિધાનસભા ચૂંટણીનાં પરિણામોએ સૌને ચોંકાવી દીધા છે. ખાસ કરીને ત્રિપુરામાં પચીસ વર્ષથી સત્તા પર કબજો જમાવીને બેઠેલા માકર્સવાદી સામ્યવાદી પક્ષ (સીપીએમ)ના શાસનને ધ્વસ્ત કરીને ભાજપ અને તેના સાથી પક્ષોએ મેળવેલા જંગી વિજયને કલ્પનાતીત ગણવામાં આવે છે. વાસ્તવમાં તેમાં કલ્પનાતીત જેવું કાંઈ નથી. ત્યાંના લોકો, સ્થાનિક મીડિયા અને સ્થાનિક રાજકીય પંડિતો લગભગ આ પ્રકારનાં પરિણામોની અપેક્ષા રાખી રહ્યા હતા. ત્રિપુરાની બહાર મીડિયા અને ડાબેરીઓના દાવાઓથી અભિભૂત રાજકીય પંડિતો માટે આવાં પરિણામ કલ્પના બહારના ગણી શકાય. કેરળ અને પશ્ચિમ બંગાળની માફક ત્રિપુરાને પણ ડાબેરીઓનો ગઢ માનીને ચાલવું અને પછી એવું પણ ધારી લેવું કે ડાબેરીઓના ગઢને ધ્વસ્ત કરવાનું આસાન નથી હોતું, આવી પૂર્વધારણાઓ પણ હવે ધ્વસ્ત બની છે. એટલું જ નહીં તો કેરળને પણ ડાબેરીઓના હાથમાંથી મુક્ત કરી શકાય છે એ હવે શક્ય માનવામાં આવે છે.